รัฐบาลไทย-ข่าวทำเนียบรัฐบาล-กระทรวงวิทย์ฯ ติดเครื่องผลักดันสตาร์ทอัพ ผุดสื่อนิตยสาร-ทีวี สร้างแรงบันดาลใจ เพิ่มโอกาสสตาร์ทอัพหน้าใหม่
วันอังคารที่ 11 กรกฎาคม 2560
กระทรวงวิทย์ฯ ติดเครื่องผลักดันสตาร์ทอัพ ผุดสื่อนิตยสาร-ทีวี สร้างแรงบันดาลใจ เพิ่มโอกาสสตาร์ทอัพหน้าใหม่
ดร.อรรชกา สีบุญเรือง รัฐมนตรีว่าการกระทรวงวิทยาศาสตร์และเทคโนโลยี แถลงข่าวหนุนสตาร์ทอัพอีโคซิสเท็มรับยุค Thailand 4.0 ปั้นนิตยสาร “Startup Thailand Magazine” พร้อมสื่อทีวีด้านสตาร์ทอัพอีก 4 รายการ
7 กรกฎาคม 2560 เวลา 12.30 น. ณ Pitching stage, Hall A ศูนย์ประชุมแห่งชาติสิริกิติ์/ ดร.อรรชกา สีบุญเรือง รัฐมนตรีว่าการกระทรวงวิทยาศาสตร์และเทคโนโลยี แถลงข่าวหนุนสตาร์ทอัพอีโคซิสเท็มรับยุค Thailand 4.0 ปั้นนิตยสาร “Startup Thailand Magazine” พร้อมสื่อทีวีด้านสตาร์ทอัพอีก 4 รายการ “Startup warrior –Startup Coaching –Startup Pitch –Startup 101” ดึงสตาร์ทอัพชื่อดังตบเท้าร่วมรายการ หวังสร้างแรงบันดาลใจ เพิ่มโอกาสหน้าใหม่ผุดสตาร์ทอัพ และเกิดยูนิคอร์ทในไทย โดยมีดร.พันธุ์อาจ ชัยรัตน์ ผู้อํานวยการสํานักงานนวัตกรรมแห่งชาติ (องค์การมหาชน) นายก่อเขต จันทเลิศลักษณ์ รักษาการผู้อํานวยการองค์การกระจายเสียงและแพร่ภาพสาธารณะแห่งประเทศไทย ร่วมงานแถลงข่าวในครั้งนี้
ดร.อรรชกา สีบุญเรือง รัฐมนตรีว่าการกระทรวงวิทยาศาสตาร์และเทคโนโลยี กล่าวว่า รัฐบาลมุ่งมั่นผลักดันประเทศไทยให้เข้าสู่โครงสร้างเศรษฐกิจที่ขับเคลื่อนด้วยนวัตกรรมตามนโยบายไทยแลนด์ 4.0 กระทรวงวิทยาศาสตร์ในฐานะผู้ที่ดูแลเรื่องสตาร์ทอัพ ต้องการมีส่วนร่วมในการสนับสนุนสตาร์ทอัพอีโคซิสเท็มของประเทศไทยให้แข็งแกร่ง จึงได้เดินหน้าบทบาทใหม่ด้วยการผลักดันให้เกิดสื่อนิตยสารและทีวีด้านสตาร์ทอัพโดยตรง เพื่อสร้างแรงบันดาลใจและให้แนวคิดวิธีการดําเนินธุรกิจสตาร์ทอัพแก่ประชาชน
“เรื่องสตาร์ทอัพเป็นเรื่องที่ประชนชนให้ความสนใจอยู่แล้ว หลายคนอยากทําแต่ไม่รู้จะเริ่มต้นอย่างไร สิ่งสําคัญคือทําอย่างไรให้ประชาชนได้รับข้อมูลความรู้ที่ถูกต้อง ดังนั้น นอกจากกระทรวงจะต้องผลักดันให้เกิดการแก้ไขกฎหมายเอื้อประโยชน์แก่การดําเนินธุรกิจสตาร์ทอัพ การจัดอีเว้นท์ Startup Thailand ให้เหล่าสตาร์ทอัพได้มาเจอกันแล้ว กระทรวงโดยสํานักงานนวัตกรรมแห่งชาติจึงต้องเริ่มทํา Digital Media ขึ้นมาด้วย เพื่อให้มีการให้ความรู้ที่ถูกต้อง สนับสนุนสตาร์ทอัพอีโคซิสเท็มไทยอย่างครบวงจร”
สําหรับสื่อที่จะเริ่มจัดทําขึ้น ได้แก่1. Startup Thailand Magazine เป็นนิตยสารแจกฟรี (Free Copy Magazine) รายเดือน มีทั้งรูปแบบและแบบ e-magazine เพื่อให้เข้าถึงได้ทั้งในรูปแบบออฟไลน์และออนไลน์ กลุ่มเป้าหมายหลักคือนักศึกษา เนื่องจากมุ่งหวังให้นิตยสารเล่มนี้เป็นเสมือนไกด์บุ๊ค ให้ผู้อ่านได้เรียนรู้เรื่องเทคโนโลยี ธุรกิจ การตลาด ซึ่งเป็นพื้นฐานของการก้าวสู่การเป็นสตาร์ทอัพ และสามารถนําเรื่องราวเหล่านี้มาพูดคุยกันต่อในห้องเรียนได้ โดยรูปแบบเล่มนั้นจะมีแจกฟรีใน 160 จุดทั่วประเทศ ขณะที่แบบ e-magazine จะส่งให้ทางออนไลน์แก่ผู้ที่สมัครสมาชิกหรือเข้าไปอ่านได้ที่www.startupthailand.orgและ 2.รายการโทรทัศน์ด้านสตาร์ทอัพ โดยจะแบ่งเป็น 4 รายการ ได้แก่ 1. Startup warrior เป็นรายการให้แรงบันดาลใจผ่านการพูดคุยกับสตาร์อัพชื่อดังในไทยซึ่งมีประสบการณ์จริงมาก่อน 2.รายการ Startup Coaching เป็นรายการ Reality Show ให้ผู้ชมได้เห็นขั้นตอนจริงๆ เวลาดําเนินธุรกิจสตาร์ทอัพ 3.รายการ Startup Pitch เป็นรายการที่ให้ผู้มีไอเดียมาแข่งขันกันภายในรายการ โดยทั้ง 3 รายการจะออกอากาศทางสถานีโทรทัศน์ ThaiPBS ทุกวันเสาร์ เวลา 11.00-11.30 น.รายการละ 1 ไตรมาส เริ่มต้นจากรายการ Startup warrior เป็นรายการแรกในวันเสาร์ที่ 8 ก.ค. 60 นี้
สําหรับรายการสุดท้าย 4.Startup 101 เป็นรายการให้ความรู้พื้นฐานที่เหล่าสตาร์ทอัพต้องรู้ โดยมีผู้เชี่ยวชาญมาให้คําแนะนํา ออกอากาศทาง Youtube
ดร.อรรชกา สีบุญเรือง รัฐมนตรีว่าการกระทรวงวิทยาศาสตร์และเทคโนโลยี กล่าวเพิ่มเติมว่า ยุคปัจจุบันเป็นยุคที่ผู้คนทั่วโลกหันมาให้ความสนใจกับสตาร์ทอัพ แต่ทั่วโลกก็ยังมีผู้คนล้มเหลวจํานวนมาก ส่วนหนึ่งเพราะขาดความรู้ กระทรวงจึงต้องการให้สื่อนิตยสารและทีวีเหล่านี้เข้ามามีส่วนช่วยให้ความรู้โดยตรง โดยคนทําสตาร์ทอัพตัวจริง และหวังว่าในปีหน้าไทยจะมีสตาร์ทอัพที่มีมูลค่าธุรกิจระดับพันล้านเหรียญสหรัฐ (ยูนิคอร์) เช่นเดียวกับสตาร์ทอัพที่ประสบความสําเร็จในหลายประเทศ
ด้านนายก่อเขต จันทเลิศลักษณ์ รักษาการผู้อํานวยการองค์การกระจายเสียงและแพร่ภาพสาธารณะแห่งประเทศไทย กล่าวว่า สาเหตุที่ทางสถานีโทรทัศน์ ThaiPBS ร่วมกับกระทรวงวิทยาศาสตร์และเทคโนโลยีในการเผยแพร่รายการด้านสตาร์ทอัพในครั้งนี้ เพราะสถานีเล็งเห็นความสําคัญของการผลักดันประเทศให้ก้าวเข้าสู่การเป็นไทยแลนด์ 4.0 ตลอดจนต้องการช่วยเหลือประชาชนให้ได้รับองค์ความรู้ด้านสตาร์ทอัพที่ถูกต้อง เพื่อช่วยให้ทุกคนมีโอกาสดําเนินธุรกิจสตาร์ทอัพที่ประสบความสําเร็จได้